קוקה קולה צמאה ללקוחות חדשים – ומלבישה מחדש את דיאט קולה - בעולם - TheMarker
קוקה קולה צמאה ללקוחות חדשים – ומלבישה מחדש את דיאט קולה
הצריכה של משקאות מוגזים בארה"ב הגיעה ב-2016 לשפל של 31 שנה. החברה תוסיף ארבעה טעמים חדשים של דיאט קולה, ובהם ג'ינג'ר ליים ומנגו
14.01.2018 14:14 עודכן ב: 16:39
העיצוב החדש של דיאט קולהקוקה קולה
האם העיצוב החדש יצליח להציל את המכירות של דיאט קוקה קולה? כך מקווים ככל הנראה בקוקה קולה, שמתמודדת בשנים האחרונות עם שינויים בהרגלי הצריכה של הלקוחות שלה, שחלקם מעדיפים להיגמל משתייה ממותקת לסוגיה ולנסות לנהל אורח חיים בריא יותר.
החברה משיקה את הדיאט קולה הקלאסי, יחד עם ארבעה טעמים חדשים בפחיות חדשות – צרות יותר, מאורכות יותר וצבעוניות מאוד. דיאט קולה נותר המשקה המוגז השלישי בפופולריות שלו בארה"ב, עם זאת, המכירות שלו בשנה שעברה ירדו ב-4.3%.
דיאט קולה הושק ב-1982, וקסם לצרכנים שרצו להפחית בכמויות הקלוריות שהם צורכים. בשנים האחרונות, ככל שהמודעות לתזונה בריאה גדלה, הצריכה של משקאות מוגזים ירדה וב-2016 הגיעה לשפל של 31 שנה.
לפי נתונים שפורסמו ב"ביזנס אינסיידר", מאז 2005 הצריכה של משקאות סודה דיאטטיים צנחה ביותר מ-27%.
בקוקה קולה אומרים כי המראה החדש ימשוך לקוחות חדשים, ואולי גם הטעמים החדשים, שיגיעו למדפים באמצע החודש, ג'ינג'ר ליים, דובדבן, מנגו ותפוזי דם. לפי פרסום ב-CNBC, קוקה קולה לא בחרה סוכנות עיצוב בעלת שם עולמי כדי לעזור לה למתג מחדש את המשקה, אלא דווקא בחברה בריטית קטנטנה בשם קניון ווסטון. זו סוכנות של שני אנשים – מתיו קניון וכריס ווסטון – הממוקמת בצפון אנגליה. לדברי סגן נשיא קולה קולה לעיצוב, ג'יימס סמרוויל, הסוכנות סיפקה פרספקטיבה חדשה לגבי האופן שפחית משקה יכולה להיראות.